सार्वजनिक स्थानों में स्तनपान की सुरक्षित जगह दिलाई, रेपिस्ट को पहुंचाया जेल
पब्लिक प्लेस पर ब्रेस्टफीडिंग रूम न होने से मांओं को तमाम परेशानियों से जूझना पड़ता है। यह देख एडवोकेट नेहा रस्तोगी ने मुहिम शुरू की, जिसके बाद देशभर में पिंक टॉयलेट और बच्चों के लिए ब्रेस्टफीडिंग रूम बनने की शुरुआत हुई।
आप टॉयलेट में बैठकर खाना खा सकते हैं? नहीं न, तो पब्लिक प्लेस पर बच्चों को दूध पिलाने के लिए मांओं को पब्लिक टॉयलेट में क्यों जाना पड़ता है। सिगरेट पीने के लिए तो स्मोकिंग जोन बनते हैं, लेकिन भूख से बिलखते बच्चों का पेट भरने के लिए ब्रेस्टफीडिंग रूम सब जगह क्यों नहीं। बच्चे को सबके सामने दूध पिलाने को मजबूर मांएं लोगों की गलत नजरें क्यों झेलें?
मांओं को इन परेशानियों से बचाने के लिए एडवोकेट नेहा रस्तोगी ने मुहिम शुरू की, जिसके बाद देशभर में पिंक टॉयलेट और बच्चों के लिए ब्रेस्टफीडिंग रूम बनने की शुरुआत हुई। रेप के आरोपी फौजी को जेल पहुंचाना हो या फिर मशहूर यूट्यूबर का केदारनाथ मंदिर में कुत्ता ले जाने का मामला, न्याय के लिए हमेशा डटी दिखीं नेहा रस्तोगी।
'ये मैं हूं' सीरीज में आज जानें दिल्ली में एडवोकेट नेहा रस्तोगी की कहानी उन्हीं की जुबानी...
बात अक्टूबर 2017 की है। मैं पहली बार मां बनी थी और मेरा बेटा सिर्फ 3 महीने का था। मुझे उसे लेकर बेंगलुरू जाना पड़ा। दिल्ली-एनसीआर के ट्रैफिक से जूझते हुए दिल्ली एयरपोर्ट पहुंची, तो बेटा भूख से रोने लगा, लेकिन उस समय वहां कोई फीडिंग रूम नहीं मिला, जहां उसे दूध पिला पाती। ब्रेस्टफीडिंग कराने के लिए एयरपोर्ट के वॉशरूम में जाना पड़ा।
फ्लाइट में फिर उसे भूख लगी, तो मैंने बगल वाली सीट पर बैठे शख्स से रिक्वेस्ट की कि बच्चे को दूध पिलाने के लिए स्पेस दे दो, लेकिन उसने मना कर दिया। एयरहोस्टेस ने कहा तो वह बोली, ‘टॉयलट में चली जाएं।’ बहुत मिन्नतें करने के बाद एयरहोस्टेस जहां बैठती हैं, मैंने वहां बैठकर बच्चे को दूध पिलाया। बेंगलुरू एयरपोर्ट पर भी ब्रेस्टफीडिंग के लिए कोई जगह नहीं दिखी।
बच्चे के साथ मेरा पहला सफर यादगार होना चाहिए था, लेकिन सिस्टम की लापरवाही ने इसे तकलीफदेह बना दिया। घंटों तक मेरा बेटा भूख से लगातार रोता रहा और मैं बेबस बनी रही।
इसके बाद मैंने जानकारियां जुटाईं तो पता चला कि देशभर में छोटे बच्चों के लिए कहीं भी ब्रेस्टफीडिंग रूम नहीं हैं। इस विषय पर कई महिलाओं से बात की और उनके गंदे-भद्दे अनुभव सुने। यह देखकर मैंने तय किया कि अपने जैसी मांओं को पब्लिक प्लेस पर ब्रेस्टफीडिंग का हक दिलाकर रहूंगी, भले ही कितनी लंबी लड़ाई लड़नी पड़े। हाल ही में एक सांसद ने भी इस मुद्दे को संसद में उठाने का आश्वासन दिया है।
आगे पढ़ने से पहले स्टोरी से जुड़े इस पोल पर साझा करें अपनी राय... 
अफसरों ने नहीं सुनी मांग, तो खटखटाया हाईकोर्ट का दरवाजा
बेंगलुरू से लौटते ही मैंने रिसर्च शुरू कर दी। दूसरे देशों के कानूनों और सुविधाओं के बारे में जानकारियां जुटाईं। फिर सरकारी विभागों के सामने पब्लिक प्लेस पर ब्रेस्टफीडिंग रूम बनवाने की मांग रखी। 6 महीने बीत गए, लेकिन कोई जवाब नहीं मिला। तब दिल्ली हाईकोर्ट का दरवाजा खटखटाना पड़ा। 2018 में अपने बच्चे की तरफ से जनहित याचिका दायर की।
उस वक्त दिल्ली हाईकोर्ट की चीफ जस्टिस गीता मित्तल थीं। केस की सुनवाई के दौरान उन्होंने भी हैरानी जताई कि देशभर में लाखों बच्चे हैं, लेकिन उनके लिए कहीं कोई व्यवस्था नहीं है, जहां मां अपने बच्चे को दूध पिला सके। मैंने कोर्ट से मांग की कि ट्रेन, बस, फ्लाइट से लेकर रेलवे स्टेशन, बस स्टॉप और मॉल समेत हर पब्लिक प्लेस पर ब्रेस्टफीडिंग बूथ बनें। जिन सरकारी और प्राइवेट दफ्तरों में मांएं काम कर रही हैं, वहां भी यह सुविधा मिले।
फीडिंग रूम न होने से बढ़ता अपराध, हाईकोर्ट ने दिया सुविधा मुहैया कराने का आदेश
ब्रेस्टफीडिंग रूम न मिलने से मांएं भीड़-भाड़ वाले इलाकों में बच्चों को दूध पिलाने के लिए मजबूर होती हैं। इस दौरान वे भूखी नजरों का सामना करते हुए यौन उत्पीड़न भी झेलती हैं। मां की गरिमा और सम्मान को चोट पहुंचाने वाले न उन्हें श्रद्धा से नहीं देखते। शिकायत करने पर लोग शौचालय में बैठकर ब्रेस्टफीडिंग कराने की सलाह देते। लेकिन, इतनी गंदी और बदबू वाली जगह बैठकर दूध पिलाना मां और बच्चे दोनों की सेहत के लिए खतरनाक साबित हो सकता है।
हाईकोर्ट ने इस मुद्दे से जुड़े जितने भी विभाग और एजेंसियां थीं, सबको नोटिस दिया। 2019 में फैसला आया और सरकार को फीडिंग रूम की व्यवस्था के लिए आदेश दिया गया। केंद्र सरकार समेत देश के सभी राज्यों के पास भी यह सुविधा मुहैया कराने के निर्देश पहुंचे। हाईकोर्ट के फैसले के बाद चीन, अमेरिका, लंदन समेत दुनिया भर की मीडिया ने इसे कवर किया। बड़े स्तर पर चर्चा हुई कि दुनिया की सबसे बड़ी आबादी वाले देश में ऐसी बुनियादी सुविधाएं तक नहीं हैं।
हाईकोर्ट के फैसले के बाद बनने शुरू हुए पिंक टॉयलेट और ब्रेस्टफीडिंग रूम
हाईकोर्ट के फैसले के बाद पिंक टॉयलट बनने शुरू हुए। जिनमें मांओं के लिए अलग से फीडिंग रूम बनाए गए। यहां मां आराम से बैठकर बच्चे को दूध पिला सकती है। नहा सकती है और कपड़े भी चेंज कर सकती है। दिल्ली का पहला फीडिंग रूम कनॉट प्लेस में पार्लियामेंट स्ट्रीट पर बना। तब से दिल्ली एनसीआर में 700 से ज्यादा पिंक टॉयलट बन चुके हैं।
शिरडी में साईं बाबा मंदिर से लेकर ताजमहल तक में ब्रेस्टफीडिंग रूम बनाए गए। बस स्टॉप और रेलवे स्टेशनों पर ब्रेस्टफीडिंग केबिन बनने शुरू हुए। अब ट्रेनों में भी अलग से फीडिंग केबिन बन रहे हैं।
देश के दूसरे हिस्सों में भी इस सफलता का असर दिखा। कोलकाता के एक मॉल में बच्चे को दूध पिलाने पर सिक्योरिटी गार्ड्स ने मां को बाहर निकाल दिया था। विवाद हुआ तो वहां के प्रशासन ने भी फीडिंग रूम बनवाने की पहल की।
सुप्रीम कोर्ट में दायर की याचिका, एनजीओ से तेज की मुहिम
अभी भी लड़ाई पूरी नहीं हुई है। कुछ ही राज्यों से अब तक रेस्पॉन्स मिला है। इसलिए मैंने अब सुप्रीम कोर्ट में याचिका दायर की है, ताकि पूरे देश में जल्द से जल्द यह सुविधा मिल सके। मैं नहीं चाहती कि एक भी मां या बच्चे को कोई परेशानी झेलनी पड़े। सुप्रीम कोर्ट ने केंद्र सरकार को नोटिस जारी किया है। मैंने एक एनजीओ की भी शुरुआत की है- 'मातृ स्पर्श, इनिशिएटिव बाय अव्यान फाउंडेशन।'
इसके जरिए फीडिंग रूम और ब्रेस्ट मिल्क बैंक की सुविधा मुहैया कराने की मुहिम तेज कर रही हूं। अब बहुत से ऐसे लोग भी संपर्क करने लगे हैं, जिनके बच्चों को मां का दूध नहीं मिल पा रहा। कई बार ऐसी मांएं भी कॉल करती हैं, जिनके बच्चे नहीं रहे और अब वे मदर मिल्क डोनेट करना चाहती हैं। मैं कोशिश कर रही हूं कि सरकार आगे बढ़कर इस काम में मदद करे, ताकि हर बच्चे को आसानी से ब्रेस्ट मिल्क मिल सके।
लंदन यूनिवर्सिटी में हो रही रिसर्च में मेरा केस शामिल
इंडिया में ब्रेस्टफीडिंग से जुड़े मुद्दे पर लंदन यूनिवर्सिटी में रिसर्च हो रही है। उस रिसर्च में शामिल एक डॉक्टर को पता चला कि मैं इस मुद्दे पर काम कर रही हूं, तो उन्होंने मुझे फोन किया और मेरे केस को भी अपनी रिसर्च में शामिल किया है। सिर्फ 9 महीने की उम्र में जनहित याचिका दायर करने के लिए मेरे बेटे अव्यान का नाम इंडिया बुक ऑफ रिकॉर्ड में दर्ज हुआ। कई संस्थाओं ने मुझे सम्मानित किया।
ब्रेस्ट सेक्शुअल ऑर्गन नहीं, इससे बनता मां और बच्चे का पवित्र रिश्ता
यह लड़ाई इतनी आसान नहीं थी। मैं न्यूक्लियर फैमिली में रहती हूं। मेरा बेटा सीजेरियन के जरिए हुआ। इस संघर्ष के दौरान मैं ऑपरेशन से पूरी तरह रिकवर भी नहीं पाई थी। बच्चे को गोद में लेकर घर से कोर्ट तक के सारे काम अकेले करती। सोसायटी की सदियों पुरानी सोच को बदलना भी बड़ी चुनौती है। लोगों को लगता है कि ब्रेस्टफीडिंग रूम जैसी किसी सुविधा की जरूरत ही नहीं है। बच्चे को तो आंचल से ढंककर दूध पिला सकते हैं।
ब्रेस्ट को केवल सेक्शुअल ऑर्गन के तौर पर ही देखा जाता है। लोग समझते ही नहीं कि यह मां के शरीर का हिस्सा है। इसके जरिए ही मां और बच्चे के बीच पवित्र रिश्ता बनता है। इसी से मां बच्चे का पेट भरती है। जब मैं इस मुद्दे पर बात करती हूं तो इसी सोच की वजह से लोग असहज हो जाते हैं। महिलाएं तक इस बारे में बात नहीं कर पातीं, उन्हें भले ही कितनी परेशानी झेलनी पड़े।
खाली जेब पहुंचे दिल्ली, झेलीं हजार परेशानियां, लेकिन नहीं मानी हार
मेरे पिता गवर्नमेंट जॉब में थे और हर 5 साल में उनका ट्रांसफर होता था। इसलिए मुझे धनबाद, सिलिगुड़ी, रांची, पटना, कोलकाता जैसे शहरों में रहने और पढ़ने का मौका मिला। 12वीं के बाद 2004-05 में लॉ की पढ़ाई करने मैं पुणे चली गई। वहीं मैं अनिमेष से मिली। हम दोनों ने शादी का फैसला किया, लेकिन इंटरकास्ट मैरिज के चलते परिवार को मनाने में बहुत मशक्कत करनी पड़ी। मैं फाइनल ईयर में थी, जब मेरी शादी हुई।
शादी के बाद हम दोनों दिल्ली पहुंचे। तब पति को सिर्फ 10 हजार रुपए सैलरी मिलती थी, जिसमें से 5 हजार कमरे के किराए में चले जाते और 5 हजार में पूरे महीने का खर्च चलाते। शादी के बाद हम लोग हनीमून मनाने मनाली गए, लेकिन इतने पैसे नहीं थे कि ब्लोअर वाला रूम ले सकें। ठंड से परेशान होकर हमें वहां से लौटना पड़ा।
21 साल की उम्र में शादी के बावजूद हमें फैमिली प्लानिंग के लिए 8 साल इंतजार करना पड़ा, ताकि जो परेशानियां हम झेल रहे हैं, वह हमारा बच्चा न झेले। बहुत मुश्किलें आईं, लेकिन किसी ने शिकायत नहीं की। आज भी हम उन दिनों के बारे में सोचते हैं तो आंखों में आंसू आ जाते हैं। लेकिन, इसी जिंदगी ने हमें कुछ अच्छे दोस्त दिए, जो हर मुश्किल में हमारे साथ खड़े रहे। आज ईश्वर की दया से हमारे पास सबकुछ है।
रेप और हिंसा की शिकार महिलाओं को दिलाती हूं न्याय
रेप और घरेलू हिंसा की शिकार महिलाओं की हरसंभव मदद करने की कोशिश करती हूं। ऐसे ही एक केस में देहरादून में तैनात एक फौजी ने दिल्ली की लड़की का रेप किया। मैं पीड़िता को लेकर तब के रक्षा मंत्री मनोहर पार्रिकर के पास गई। छुट्टी का दिन होने के बावजूद उन्होंने मेरी शिकायत नोट की। जिसके बाद तुरंत आरोपी को सस्पेंड किया गया, ताकि कोर्ट में सुनवाई तेज हो सके।
ऐसा ही एक और चर्चित केस मेरे पास आया। मई 2022 में अपने कुत्ते के साथ केदारनाथ गए एक यूट्यूबर पर उत्तराखंड पुलिस ने केस दर्ज कर लिया। यूट्यूबर ने कोई कानून, कोई नियम नहीं तोड़ा था, लेकिन वीडियो वायरल होने के बाद लोगों ने उन्हें ट्रोल करना शुरू किया, तो पुलिस ने बिना तथ्यों पर ध्यान दिए कार्रवाई कर दी। मैं कोर्ट में यूट्यूबर का पक्ष रख रही हूं, ताकि उन्हें न्याय मिल सके।
करीब 12 साल के करियर में मैं हमेशा न्याय के साथ खड़ी रही। कई बड़े और नामी शख्सियतों के केस लड़ चुकी हूं। कई बार लोग अपना गुनाह छिपाने के लिए पैसे देने की कोशिश करते हैं, मैं ऐसे लोगों को इस लायक भी नहीं छोड़ती कि फिर वे कभी किसी और को रिश्वत देने की गलती करें।